Diari Oficial de la Generalitat Valenciana


Sumari del DOGV 9820, del 03-04-2024 (2024/2783)

ORDRE 7/2024, de 28 de març, de la Conselleria d'Educació, Universitats i Ocupació, per la qual s'establixen les bases reguladores per a la concessió de les beques Manuela Solís per a la realització d'estudis universitaris en les universitats que integren el Sistema Universitari Valencià i d'estudis d'ensenyaments artístics superiors.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9820

Data del DOGV
:   03-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2783


Data del document
:   28-03-2024

Organisme emissor
:   Conselleria d'Educació, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Educació, Universitats i Ocupació

ORDRE 7/2024, de 28 de març, de la Conselleria d'Educació, Universitats i Ocupació, per la qual s'establixen les bases reguladores per a la concessió de les beques Manuela Solís per a la realització d'estudis universitaris en les universitats que integren el Sistema Universitari Valencià i d'estudis d'ensenyaments artístics superiors. [2024/2783]  
Preàmbul  
CAPÍTOL I. DISPOSICIONS GENERALS  
Article 1. Objectiu i àmbit d'aplicació  
Article 2. Persones beneficiàries i estudis compresos  
Article 3. Naturalesa, quantia de la beca i finançament  
Article 4. Criteris d'adjudicació  
CAPÍTOL II. REQUISITS DE CARÀCTER GENERAL  
Article 5. Requisits generals exigibles  
Article 6. Règims especials de les beques  
CAPÍTOL III. REQUISITS DE CARÀCTER ECONÒMIC  
Article 7. Determinació de la renda computable  
Article 8. Membres computables  
Article 9. Deduccions  
Article 10. Patrimoni familiar  
Article 11. Situacions especials  
CAPÍTOL IV. REQUISITS DE CARÀCTER ACADÈMIC  
Article 12. Requisits comuns per a tots els nivells  
Article 13. Excel·lència en el rendiment acadèmic  
Article 14. Situacions excepcionals  
SECCIÓ PRIMERA. REQUISITS PER A ESTUDIANTAT D'ENSENYAMENTS UNIVERSITARIS TÍTOL DE GRAU  
Article 15. Càlcul de la nota mitjana  
Article 16. Nombre de crèdits matriculats  
Article 17. Rendiment acadèmic en el curs anterior  
Article 18. Rendiment acadèmic excepcional  
Article 19. Duració de la condició de persona beneficiària  
Article 20. Dobles titulacions  
SECCIÓ SEGONA. REQUISITS PER A ESTUDIANTS D'ENSENYAMENTS UNIVERSITARIS CONDUENTS AL MÀSTER HABILITANT  
Article 21. Càlcul de la nota mitjana  
Article 22. Nombre de crèdits matriculats  
Article 23. Rendiment acadèmic en el curs anterior  
Article 24. Duració de la condició de persona beneficiària  
SECCIÓ TERCERA. REQUISITS PER A ESTUDIANTAT PERTANYENT ALS TÍTOLS DE GRAU EN ENSENYAMENTS ARTÍSTICS SUPERIORS  
Article 25. Càlcul de la nota mitjana  
Article 26. Nombre de crèdits matriculats  
Article 27. Rendiment acadèmic en el curs anterior  
Article 28. Rendiment acadèmic excepcional  
Article 29. Duració de la condició de persona beneficiària  
CAPÍTOL V. REGLES DE PROCEDIMENT  
Article 30. Model de sol·licitud  
Article 31. Termini de presentació de les sol·licituds  
Article 32. Comissió de valoració  
Article 33. Instrucció del procediment i proposta de resolució  
  
Article 34. Resolució  
CAPÍTOL VI. PAGAMENT I JUSTIFICACIÓ DE LA SUBVENCIÓ  
Article 35. Pagament i justificació de la subvenció  
Article 36. Obligacions de les persones beneficiàries  
Article 37. Control sobre el compliment de la finalitat de la beca  
  
Article 38. Circumstàncies que donen lloc a la modificació de la resolució  
Article 39. Mètode de comprovació i pla de control  
Article 40. Responsabilitat i règim sancionador  
Article 41. Incompatibilitats  
Article 42. Dades de caràcter personal  
Disposició addicional  
Única. Incidència pressupostària  
Disposició final  
Única. Entrada en vigor  
  
  
Preàmbul  
  
Amb l'aprovació de l'Estatut d'Autonomia de la Comunitat Valenciana, la Generalitat va assumir la competència plena per a la regulació i l'administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució i les lleis orgàniques que el despleguen, i de conformitat amb la competència exclusiva de l'Estat per a regular les normes bàsiques per a desenvolupar el dret a l'educació.  
La Generalitat Valenciana, en l'àmbit de les seues competències, ha anat oferint durant anys un sistema de beques universitàries lligades a la renda amb l'objectiu de facilitar l'accés i permanència en les universitats valencianes. En 2016 es van implementar per primera vegada les beques salari. Posteriorment, l'octubre de 2021 es van aprovar noves bases la vigència de les quals estava vinculada al Pla estratègic de subvencions de la Conselleria d'Innovació, Universitats, Ciència i Societat Digital per al període 2020-2023. L'actual Consell, amb el compromís d'arribar a més nombre d'estudiants universitaris i evitar l'exclusió d'aquells amb menys recursos econòmics, pretén establir les noves bases per les quals han de regir-se les futures convocatòries de beques per a la realització dels estudis universitaris en les universitats i estudis d'ensenyaments artístics superiors en els centres superiors d'ensenyaments artístics.  
Amb l'objectiu d'aclarir i millorar els requisits per a ser persona beneficiària d'esta beca i maximitzar-ne l'efecte, es fa necessari analitzar la normativa vigent i fer unes bases que adapten estes beques a la situació actual de la societat valenciana.  
Les noves beques es denominen Manuela Solís, en honor a Manuela Solís i Claràs, la primera dona que es va llicenciar en Medicina a la Comunitat Valenciana. Amb les beques Manuela Solís es pretén visibilitzar l'enorme esforç realitzat per les dones i xiquetes a l'hora de definir un món més igualitari.  
Amb la finalitat de millorar la gestió i tramitació del present programa de beques s'ha desvinculat esta subvenció de la concessió de les beques de caràcter general que convoca el ministeri competent. A fi de col·laborar amb els gastos que suposa per a les famílies la realització d'estudis universitaris en les universitats valencianes i arribar a un nombre superior de llars, s'ha eliminat la referència a la preferència de l'estudiantat que tinguera beca l'any anterior.  
Una de les novetats més imports de les presents bases és la inclusió com a persones beneficiàries a l'estudiantat que cursa els graus en ensenyaments artístics superiors a la Comunitat Valenciana.  
Pel que fa als requisits acadèmics exigits, d'una banda, s'introduïx un control especial sobre el compliment de la finalitat de la beca, i es requerix a l'estudiantat universitari que supere un percentatge de crèdits matriculats per a mantindre la subvenció en el curs en el qual és beneficiari/ària de la beca i, d'altra banda, s'ha lligat la quantia màxima que es pot percebre a l'excel·lència acadèmica.  
L'orde presta atenció especial tant al col·lectiu de víctimes de violència de gènere com als seus fills i filles de menys de 25 anys i a les persones subjectes a la seua tutela o guàrdia i custòdia, a l'estudiantat afectat de discapacitat i a les persones beneficiàries de protecció internacional (refugiats, apàtrides i/o sol·licitants d'asil), i facilita així, en els dos casos, l'accés a les beques d'estos grups socials especialment vulnerables, així com als que es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
Finalment, el present procediment es tramita en règim de concurrència competitiva i la tramitació es realitzarà per mitjans electrònics, atés que el col·lectiu al qual va dirigit són els estudiants universitaris o preuniversitaris que, per les seues característiques, sembla raonable que tinguen garantida la capacitat tècnica per a l'accés als procediments i les habilitats necessàries per a la comunicació a través de mitjans electrònics.  
Atés el caràcter de les beques que regula esta orde, que van dirigides a un col·lectiu que no exercix activitat econòmica, estes subvencions, per la pròpia naturalesa de les persones beneficiàries a les quals es destinen, queden excloses de l'aplicació del principi d'incompatibilitat amb el mercat interior formulat en l'article 107 del Tractat de funcionament de la Unió Europea, i, per tant, no és obligatori notificar-les a la Comissió Europea.  
En el procés d'elaboració d'esta orde, segons el que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions, ha emés informe l'Advocacia General de la Generalitat i la Intervenció Delegada. Així mateix, s'ha oït el Consell Interuniversitari Valencià d'Estudiants en la reunió celebrada el 13 de novembre de 2023 i s'ha informat el Consell Valencià d'Universitats i de Formació Superior en la reunió d'11 de març de 2024.  
Esta orde està inclosa en el Pla estratègic de subvencions 2024-2027 de la Conselleria d'Educació, Universitats i Ocupació i s'adequa als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques —principis de necessitat, eficàcia, proporcionalitat, seguretat jurídica, transparència, i eficiència—. Quant als principis de necessitat i eficàcia, esta orde de bases busca normalitzar la línia de subvenció per a potenciar la formació i desenvolupament dels estudiants universitaris i d'ensenyaments artístics superiors. Pel que fa al principi de proporcionalitat, esta orde conté la regulació imprescindible per a atendre la necessitat de desplegament del marc normatiu en què s'inserix. Així mateix, l'orde de bases complix amb el principi de seguretat jurídica, ja que es planteja de manera coherent en relació amb el marc jurídic nacional, autonòmic i de la Unió Europea. Quant al principi de transparència, en l'elaboració de la norma s'han seguit els tràmits d'audiència i informació públiques, i a més es complix amb la normativa referida a la publicitat activa del procediment. Respecte del principi d'eficiència s'ha buscat reduir al mínim les càrregues administratives i potenciar els mitjans electrònics per a presentar i tramitar sol·licituds.  
  
Per tot això, a proposta de la persona titular de la direcció general competent en matèria d'universitats, de conformitat amb la Llei 38/2003, de 17 de novembre, general de subvencions, i fent ús de les atribucions conferides per l'article 28 de la Llei 5/1983, de 30 de desembre, del Consell, així com el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
CAPÍTOL I  
Disposicions generals  
  
Article 1. Objectiu i àmbit d'aplicació  
És objectiu de la present orde aprovar les bases reguladores per les quals han de regir-se les convocatòries de beques Manuela Solís per a realitzar estudis universitaris en les universitats que integren el Sistema Universitari Valencià o els centres adscrits a estes, així com en els centres d'ensenyaments artístics superiors que formen part de l'Institut Superior d'Ensenyaments Artístics de la Comunitat Valenciana (ISEACV) o centres autoritzats adscrits administrativament a estos.  
  
  
Article 2. Persones beneficiàries i estudis compresos  
1. Podran ser persones beneficiàries l'estudiantat que realitze els estudis següents, amb el nivell de presencialitat que s'establisca en cada convocatòria:  
a) L'estudiantat que curse ensenyaments universitaris adaptats a l'Espai Europeu d'Educació Superior conduents a títols oficials de grau, en alguna de les universitats del Sistema Universitari Valencià.  
  
b) L'estudiantat que curse màsters habilitants. S'entén per màster habilitant el títol de postgrau que habilita per a l'exercici de les professions regulades, entenent per estes els oficis per a l'exercici dels quals es requerix estar en possessió d'un determinat títol acadèmic.  
  
c) L'estudiantat que curse els títols de grau en ensenyaments artístics superiors en els centres superiors d'ensenyaments artístics de la Comunitat Valenciana.  
2. No s'inclouen en estes bases reguladores beques per a la realització dels estudis de màster universitari no habilitant, màster en ensenyaments artístics, tercer cicle o doctorat, estudis d'especialització ni estudis conduents a l'obtenció de títols propis de les universitats o dels centres d'ensenyaments artístics superiors.  
  
Article 3. Naturalesa, quantia de la beca i finançament  
1. L'import de la beca per persona beneficiària serà de fins a 6.000 euros i es determinarà en la convocatòria corresponent amb el desglossament següent:  
a) S'establirà una quantia fixa que no podrà excedir de 3.500 euros per persona beneficiària que complisca els requisits econòmics i acadèmics.  
b) S'establiran unes quanties que no podran excedir de 2.500 euros, lligades a l'excel·lència en el rendiment acadèmic, per a les persones beneficiàries de l'article anterior que acrediten la superació d'una determinada nota mitjana.  
2. La subvenció regulada en esta orde de bases es finançarà amb càrrec als crèdits previstos anualment en la Llei de pressupostos de la Generalitat. Per a cada exercici pressupostari es convocaran les ajudes incloses en els pressupostos de la Generalitat amb càrrec a l'aplicació i el programa pressupostari que s'indique en la convocatòria corresponent.  
  
Article 4. Criteris d'adjudicació  
1. El procediment per a la concessió de les subvencions es tramitarà en règim de concurrència competitiva, segons l'article 22.1 de la Llei 38/2003, de 17 de novembre, general de subvencions. Per a la concessió, les persones sol·licitants es dividiran en cinc grups i el pressupost per a cada grup s'establirà en la convocatòria corresponent i es reservarà d'acord amb els paràmetres següents:  
  
ESTUDIS % PRESSUPOST  
Bloc I   
Estudiantat de primer curs de grau en universitats que componen el Sistema Universitari Valencià o centres adscrits a estes. 20-30 %  
Estudiantat de segon curs de grau i superiors en universitats que componen el Sistema Universitari Valencià o centres adscrits a estes.  
 60-80 %  
Estudiantat de màsters habilitants en universitats que componen el Sistema Universitari Valencià o centres adscrits a estes. 3-8 %  
Bloc II   
Estudiantat de primer curs de grau pertanyent als centres d'ensenyaments artístics superiors que formen part de l'Institut Superior d'Ensenyaments Artístics de la Comunitat Valenciana (ISEACV) o centres autoritzats adscrits administrativament a estos.  
 1-3 %  
Estudiantat de segon curs i superiors de grau pertanyent als centres d'ensenyaments artístics superiors que formen part de l'Institut Superior d'Ensenyaments Artístics de la Comunitat Valenciana (ISEACV) o centres autoritzats adscrits administrativament a estos.  
 2-6 %  
  
  
  
2. Les beques es concediran en orde descendent, d'acord amb la nota mitjana obtinguda per les persones proposades per a concessió. En este supòsit les beques s'adjudicaran fins que s'esgote l'import global màxim determinat en cada convocatòria, i quedaran excloses de la beca aquelles la nota mitjana de les quals siga inferior a la de la persona o persones en les quals s'esgote este import global màxim. En cas d'empat, tindrà preferència la persona sol·licitant amb menys ingressos, i si persistix l'empat, s'adjudicarà al sexe infrarepresentat en la titulació en la qual estiguen matriculats.  
3. En el cas que l'import de les beques proposades per a concessió en cada grup de cada bloc no superara l'import global màxim assignat a eixe grup, el sobrant s'assignarà als altres grups del mateix bloc segons l'orde establit en l'apartat 1 d'este article.  
  
  
  
CAPÍTOL II  
Requisits de caràcter general  
  
Article 5. Requisits generals exigibles  
Per a la concessió d'esta beca, s'hauran de complir els requisits següents:  
a) Tindre la nacionalitat espanyola o la d'un estat membre de la Unió Europea. En el cas de ciutadans de la Unió o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten treballar per compte propi o d'altri.  
Tindran la consideració de «familiars», el cònjuge o la parella legal, així com els ascendents directes a càrrec i els descendents directes a càrrec de menys de 21 anys.  
En el cas de persones estrangeres no comunitàries, s'aplicarà el que disposa la normativa sobre drets i llibertats de les persones estrangeres a Espanya i la seua integració social.  
Estos requisits hauran de reunir-se en el termini indicat en la convocatòria corresponent.  
b) Cursar estudis conduents a l'obtenció de títols universitaris oficials als quals fa referència l'article 2 d'estes bases reguladores, en universitats que componen el Sistema Universitari Valencià o centres adscrits a estes, així com en els centres d'ensenyaments artístics superiors que formen part de l'Institut Superior d'Ensenyaments Artístics de la Comunitat Valenciana (ISEACV) o centres autoritzats adscrits administrativament a estos.  
c) No estar en possessió o no reunir els requisits legals per a l'obtenció d'un títol del mateix nivell o superior al corresponent al dels estudis per als quals se sol·licita la beca. A este efecte, no podran ser persones beneficiàries de beca les persones a qui únicament reste, per a obtindre el títol, l'acreditació d'un determinat nivell de coneixement d'un idioma estranger.  
d) Acreditar la residència administrativa en algun municipi de la Comunitat Valenciana mitjançant el certificat d'empadronament en la data que es determine en la convocatòria corresponent.  
e) Reunir els requisits econòmics i acadèmics que establixen estes bases reguladores.  
  
Article 6. Règims especials de les beques  
1. Règim de les beques per a les víctimes de violència de gènere.  
1.1. A les dones que acrediten la condició de víctimes de violència de gènere, així com els seus fills i filles de menys de 25 anys i les persones subjectes a la seua tutela o guàrdia i custòdia, els seran aplicables determinades particularitats en relació amb:  
a) L'exigència del nombre de crèdits matriculats.  
b) Els requisits relatius al rendiment acadèmic en el curs anterior.  
  
c) El nombre d'anys amb condició de persona beneficiària.  
1.2. Tindran la consideració de víctimes de violència de gènere les persones sol·licitants que acrediten que es troben en la finalització del termini de presentació de sol·licituds en esta situació, per qualsevol de les fórmules que recull l'article 23 de la Llei orgànica 1/2004, de 28 de desembre, de mesures de protecció integral contra la violència de gènere, així com els seus fills i filles de menys de 25 anys a 31 de desembre de l'any de la convocatòria.  
2. Règim especial per a estudiants afectats d'una discapacitat.  
L'estudiantat que estiga afectat de discapacitat, qualificada legalment, d'un grau igual o superior al 65 %, els seran aplicables determinades particularitats en relació amb:  
a) L'exigència del nombre de crèdits matriculats.  
b) El nombre d'anys amb la condició de persona beneficiària.  
3. Règim especial per a estudiants universitaris beneficiaris de protecció internacional (refugiats, apàtrides i sol·licitants d'asil).  
A fi que este col·lectiu puga exercitar el seu dret d'accés a l'educació superior i desenvolupar el seu potencial científic mentres circumstancialment estiguen en situació de demanda de protecció internacional a la nostra Comunitat, les diferents convocatòries d'ajudes reservaran un nombre de beques per a aquells i aquelles estudiants que complisquen els requisits establits en les bases i en les convocatòries corresponents i que tinguen la consideració de refugiats, apàtrides, sol·licitants d'alguna d'estes condicions, o aquells i aquelles que tinguen o hagen sol·licitat algun tipus de protecció subsidiària d'acord amb l'article 4 de la Llei 12/2009, de 30 d'octubre, reguladora del dret d'asil i de la protecció subsidiària. Estes situacions es justificaran amb la documentació establida en la legislació vigent.  
4. Règim especial per a estudiants que es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
A este col·lectiu els serà aplicable determinades particularitats, en relació amb:  
a) L'exigència del nombre de crèdits matriculats.  
b) Els requisits relatius al rendiment acadèmic en el curs anterior.  
  
c) El nombre d'anys amb la condició de persona beneficiària.  
  
  
CAPÍTOL III  
Requisits de caràcter econòmic  
  
Article 7. Determinació de la renda computable  
1. La renda familiar a l'efecte d'esta beca s'obtindrà per agregació de les rendes de cada un dels membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
2. Per a determinar la renda dels membres computables que presenten la declaració per l'Impost sobre la Renda de les Persones Físiques, es procedirà de la manera següent:  
a) Se sumarà la base imposable general amb la base imposable de l'estalvi. Del resultat de la suma es podran excloure tots els saldos nets negatius de guanys i pèrdues patrimonials i el saldo net negatiu de rendiments del capital mobiliari a integrar en la base imposable de l'estalvi, corresponents a exercicis anteriors.  
b) D'este resultat es restarà la quota resultant de l'autoliquidació.  
  
3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques se seguirà el procediment descrit en l'apartat 2.a i del resultat obtingut es restaran els pagaments a compte efectuats.  
  
Article 8. Membres computables  
1. Per al càlcul de la renda familiar a l'efecte d'esta beca, són membres computables de la família: els progenitors i, si és el cas, la tutora, el tutor o la persona encarregada de la guarda i protecció del menor, que tindran la consideració de sustentadors principals de la família. També seran membres computables la persona sol·licitant i, si és el cas, les germanes i germans solters/eres de menys de 25 anys o els de més edat, quan es tracte de persones amb discapacitat, així com els menors en règim d'acolliment permanent o de guarda amb finalitats d'adopció i els ascendents dels pares que justifiquen la seua residència en el mateix domicili que els anteriors. Per a ser considerat membre computable, haurà de constar la convivència en el domicili familiar a 31 de desembre de l'exercici establit en cada convocatòria.  
  
2. En el cas de divorci o separació legal dels progenitors, s'haurà d'acreditar el règim de custòdia.  
2.1. Quan el règim de custòdia dels fills i filles siga el de custòdia compartida, es consideraran membres computables la persona sol·licitant, els progenitors de la persona sol·licitant de la beca, que tindran la consideració de sustentadors principals de la família i, si és el cas, els seus fills i filles comuns de menys de 25 anys o els de més edat, quan es tracte de persones amb discapacitat, així com els menors en règim d'acolliment permanent o de guarda amb finalitats d'adopció i els ascendents dels pares que justifiquen la seua residència en el mateix domicili que els anteriors. Esta consideració es mantindrà també en el cas que el sol·licitant haja aconseguit la majoria d'edat, sempre que no hi haja indicis justificatius que la situació s'ha modificat.  
  
2.2. En el cas que no hi haja custòdia compartida, es consideraran membres computables la persona sol·licitant i la persona que es considere sustentador principal de la família que convisca amb la persona sol·licitant. Es consideren membres computables també, si és el cas, les germanes i germans solters/eres de menys de 25 anys i els de més edat quan es tracte de persones amb discapacitat, així com els menors en règim d'acolliment permanent o de guarda amb finalitats d'adopció i els ascendents dels pares que justifiquen la seua residència en el mateix domicili que els anteriors.  
També tindrà la consideració de membre computable i sustentador principal el nou cònjuge, parella, registrada o no, o la persona unida per una relació anàloga, les rendes i el patrimoni del qual s'inclouran dins del còmput de la renda i el patrimoni familiar. En estos casos, es consideren membres computables les filles i fills solters/eres de menys de 25 anys o els de més edat, quan es tracte de persones amb discapacitat i els ascendents del nou cònjuge, parella, registrada o no, o la persona unida per una relació anàloga que justifique la seua residència en el mateix domicili.  
Així mateix, tindrà la consideració de membre computable la persona amb ingressos propis que, a la data referida, convisca en el domicili amb el sol·licitant quan no hi haja relació de parentiu i no es puga justificar un lloguer de pis compartit.  
3. En el cas de sol·licitants que al·leguen emancipació o constituïsquen unitats familiars independents, es consideren membres computables la persona sol·licitant i, si és el cas, el cònjuge, la parella, registrada o no o, la persona a la qual es trobe unit per una relació anàloga.  
Així mateix, tindrà la consideració de membre computable la persona amb ingressos propis que, a la data referida, convisca en el domicili amb la persona sol·licitant quan no hi haja relació de parentiu i no es puga justificar un lloguer de pis compartit.  
També es consideren membres computables les filles i fills solters/eres de menys de 25 anys o els de més edat, quan es tracte de persones amb discapacitat, així com els menors en règim d'acolliment permanent o de guarda amb finalitats d'adopció que convisquen en el mateix domicili.  
En els casos en què la persona sol·licitant al·legue la seua independència familiar i econòmica, amb l'estat civil que siga, haurà d'acreditar fefaentment que compta amb mitjans econòmics propis suficients que permeten esta independència, així com la titularitat o el lloguer del domicili habitual. En cas contrari, i sempre que els ingressos acreditats resulten inferiors als gastos suportats en concepte d'habitatge i altres gastos considerats indispensables, s'entendrà no provada la independència, per la qual cosa, per al càlcul de la renda i patrimoni familiar a l'efecte de beca, es computaran els ingressos corresponents als membres computables de la família a què es referixen els apartats 1 i 2 d'este article. En este supòsit, se li podrà requerir la documentació necessària per a determinar esta circumstància.  
  
4. Es considerarà unitat familiar independent, en els termes de l'apartat anterior, els casos en què la persona sol·licitant es trobe, o s'haja trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei. En este supòsit, la comissió de valoració o l'instructor li podrà requerir la documentació necessària per a determinar esta circumstància sense necessitat d'acreditar fefaentment que compta amb mitjans econòmics propis suficients que permeten esta independència, així com la titularitat o el lloguer del seu domicili habitual.  
  
Article 9. Deduccions  
Calculada la renda familiar segons el que s'establix en els articles anteriors, s'efectuaran deduccions pels conceptes següents:  
a) Aportació d'ingressos per membres computables diferents de les persones sustentadores principals.  
b) Pertinença de la persona sol·licitant a famílies nombrosa o monoparental de categoria general o de categoria especial.  
c) Existència d'algun germà/ana o la mateixa persona sol·licitant afectada per una discapacitat, qualificada legalment.  
d) Orfandat absoluta de la persona sol·licitant.  
Les quanties o percentatges de deducció es determinaran en la convocatòria corresponent.  
  
Article 10. Patrimoni familiar  
1. Per a tindre dret a la beca no es podran superar els llindars indicatius del patrimoni familiar que s'establisquen en les convocatòries corresponents, que es referiran als paràmetres següents:  
a) Valors cadastrals de les finques urbanes pertanyents als membres computables de la unitat familiar de la persona sol·licitant, i quedarà exclòs d'este còmput l'habitatge habitual.  
b) Valors cadastrals de les construccions situades en finques rústiques pertanyents als membres computables de la unitat familiar de la persona sol·licitant, i quedarà exclòs d'este còmput l'habitatge habitual.  
  
c) Suma dels rendiments nets reduïts del capital mobiliari més el saldo net positiu de guanys i pèrdues patrimonials pertanyent a cada membre computable de la unitat familiar.  
Es podran excloure d'este import les subvencions rebudes per a l'adquisició o la rehabilitació de l'habitatge habitual, així com altres subvencions que determinen les convocatòries corresponents. Així mateix, podran excloure's, als efectes que preveu este article, els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit que es fixe en cada convocatòria.  
2. Estos elements indicatius del patrimoni es computaran pel seu valor a 31 de desembre de l'any que es determine en cada convocatòria.  
3. Quan siguen diversos els elements indicatius del patrimoni descrits en els apartats anteriors de què disposen els membres computables de la unitat familiar, es calcularà el percentatge de valor de cada un respecte del llindar corresponent. Es denegarà la beca quan la suma dels percentatges referits supere cent.  
4. També es denegarà la beca quan el volum de facturació de les activitats econòmiques de què siguen titulars els membres computables de la unitat familiar de la persona sol·licitant supere el llindar que s'establisca en la convocatòria corresponent.  
5. De la valoració dels elements a què es referixen els paràgrafs anteriors, es deduirà un percentatge, que es determinarà en la convocatòria corresponent, d'aquells que pertanguen a qualsevol membre computable de la unitat familiar diferent de les persones sustentadores principals.  
  
Article 11. Situacions especials  
1. Quan els ingressos que hagen d'acreditar-se procedisquen d'un país estranger, es podrà requerir la persona sol·licitant perquè aporte la documentació que es considere necessària a este efecte. El càlcul del contravalor en euros d'estos ingressos es farà aplicant el tipus oficial que done un resultat inferior i que haguera tingut la moneda respectiva el primer dia hàbil de l'exercici que determine la convocatòria.  
2. Quan els ingressos que hagen d'acreditar-se procedisquen de la Comunitat Foral de Navarra o del País Basc, es podrà requerir la persona sol·licitant perquè aporte la documentació que es considere necessària a este efecte.  
  
  
CAPÍTOL IV  
Requisits de caràcter acadèmic  
  
Article 12. Requisits comuns per a tots els nivells  
1. En el cas d'estudiants que canvien de centre per a continuar els estudis, els requisits acadèmics per a tindre en compte seran els corresponents al centre d'origen.  
2. En cas d'haver deixat transcórrer algun any acadèmic sense cursar estudis, els requisits que queden assenyalats s'exigiran respecte de l'últim curs realitzat.  
3. En el cas d'estudiants que canvien d'estudis, els requisits acadèmics es tindran en compte amb les particularitats següents:  
a) No es consideraran canvi d'estudis les adaptacions a nous plans dels mateixos ensenyaments i serà necessari, en tot cas, que la persona sol·licitant complisca els requisits acadèmics establits amb caràcter general.  
b) En el cas d'estudiants que canvien d'estudis, els requisits acadèmics per a tindre en compte seran els corresponents als estudis abandonats.  
c) Quan es produïsca un canvi d'estudis cursats totalment o parcialment amb condició de persona beneficiària, no podrà obtindre's cap beca en els nous estudis fins que el sol·licitant haja quedat matriculat de, almenys, seixanta crèdits més dels que haja cursat amb beca en els estudis abandonats.  
A estos exclusius efectes es tindran en compte els crèdits convalidats, reconeguts, adaptats i transferits i es computaran tots els crèdits en què haja estat matriculat en la titulació abandonada durant els cursos per als quals se li haja concedit la beca.  
d) En el cas de cursar màster habilitant, no es preveurà la possibilitat de canviar d'estudis.  
  
Article 13. Excel·lència en el rendiment acadèmic  
1. S'entendrà que complix el requisit d'excel·lència en el rendiment acadèmic l'estudiantat que acredite haver obtingut una nota mitjana igual o superior a nou punts en el curs, les proves d'accés o els estudis previs. Esta nota mitjana es concretarà en la convocatòria corresponent.  
  
Per a obtindre la quantia de beca corresponent a l'excel·lència en el rendiment acadèmic, els sol·licitants hauran de complir tots els requisits i condicions establits en les bases reguladores i en cada convocatòria.  
  
2. El còmput de la nota mitjana es realitzarà conformement al procediment establit en els articles 15, 21 i 25 d'esta orde de bases, incloent-hi les qualificacions corresponents a assignatures o crèdits no superats, si n'hi ha.  
  
Article 14. Situacions excepcionals  
1. Excepcionalment, i sempre que quede acreditada una alteració greu en el desenvolupament del curs acadèmic, la convocatòria podrà preveure de manera general per a tot l'estudiantat una reducció de, com a màxim, el 20 % en el rendiment acadèmic del curs anterior.  
2. En els supòsits de sol·licituds que no complisquen els requisits acadèmics i la comissió de valoració aprecie una circumstància excepcional de força major sobrevinguda, que haja impedit de manera indubtable el compliment dels requisits esmentats, la comissió de valoració ho revisarà per a, si és el cas, proposar-ne la concessió.  
  
  
  
Secció primera  
Requisits per a estudiantat   
d'ensenyaments universitaris títol de grau  
  
Article 15. Càlcul de la nota mitjana  
1. Per al càlcul de les notes mitjanes de l'estudiantat del primer curs de grau s'aplicaran les regles següents:  
1.1. Per a l'estudiantat que accedisca de Batxillerat a la universitat mitjançant una prova d'accés, que es matricule per primera vegada de primer curs d'estudis de grau i que no haja iniciat anteriorment altres estudis universitaris, la nota mitjana serà la nota d'accés a la universitat. Esta nota d'accés a la universitat no inclourà, en cap cas, la qualificació de les matèries de la fase voluntària a la qual fa referència l'Orde 29/2010, de 20 d'abril, de la Conselleria d'Educació, per la qual es regula a la Comunitat Valenciana la prova d'accés a estudis universitaris establida en el Reial decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (DOGV 6257, 30.04.2010).  
  
1.2. En les altres vies d'accés a la universitat, la nota mitjana a la qual es fa referència en este punt serà la de la prova o ensenyament que permeta l'accés a la universitat.  
2. Per al càlcul de les notes mitjanes de l'estudiantat de segon curs i posteriors de grau que ja hagen iniciat estos estudis universitaris, s'aplicaran les regles següents:  
a) La nota mitjana requerida serà la qualificació numèrica obtinguda en l'escala 0 a 10 en el curs anterior o l'últim realitzat, incloent-hi, si és el cas, els complements formatius cursats.  
b) Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
c) Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
 P x NCa  
V= \_\_\_\_\_\_\_\_\_\_\_\_\_\_\_\_\_\_\_\_  
 NCt  
  
  
V = valor que resulta de la ponderació de la nota obtinguda en cada assignatura.  
P = puntuació de cada assignatura segons el barem establit en este apartat.  
Nca = nombre de crèdits que integren l'assignatura.  
NCt = nombre de crèdits cursats i que tenen la consideració de computables en estes bases reguladores.  
Els valors resultants d'aplicar esta fórmula se sumaran i el resultat serà la nota mitjana final.  
3. Amb les excepcions establides en esta orde, les assignatures i els crèdits reconeguts, convalidats, adaptats i transferits no es tindran en compte per al càlcul de la nota mitjana.  
4. Les pràctiques externes curriculars i els treballs, els projectes o els exàmens de fi de grau es comptabilitzaran com a assignatures amb els crèdits que tinguen assignats i amb la qualificació obtinguda per estudiant.  
5. Per al càlcul de les notes mitjanes obtingudes d'acord amb el procediment establit en este article, es podrà aplicar un coeficient corrector entre 1 i 1.3 per a les qualificacions procedents d'estudis universitaris d'ensenyaments de l'àrea d'enginyeria i arquitectura, entre 1 i 1.2 per al cas d'estudis universitaris procedents de l'àrea de ciències i entre 1 i 1.1 per al cas d'estudis procedents de l'àrea de ciències de la salut, que es determinarà en la convocatòria corresponent.  
  
  
Article 16. Nombre de crèdits matriculats  
1. Per a tindre dret a les beques que es convoquen d'acord amb el que s'establix en estes bases reguladores, els sol·licitants hauran d'estar matriculats almenys de seixanta crèdits en el curs de la convocatòria corresponent, és a dir, en règim de dedicació acadèmica a temps complet. En el cas de matricular-se d'un nombre superior de crèdits, tots es tindran en compte per a la valoració del rendiment acadèmic.  
  
2. El nombre mínim de crèdits en els quals ha d'estar matriculat l'estudiantat no serà exigible, per una sola vegada, en el cas que els crèdits esmentats siguen els que li resten per a finalitzar els estudis. En els casos en què la resta del nombre de crèdits siga inferior a trenta, es fixarà en les convocatòries corresponents la part proporcional de la quantia que li correspondrà d'ajuda.  
3. En cap cas entraran a formar part del mínim de crèdits matriculats al qual es referixen els apartats anteriors els crèdits corresponents a diferents especialitats o que superen els necessaris per a l'obtenció del títol corresponent, ni les assignatures o els crèdits convalidats, adaptats, reconeguts o transferits.  
4. En els casos en què, en virtut de la normativa pròpia de la universitat, resulte limitat el nombre de crèdits de què puga quedar matriculat l'estudiantat, la persona sol·licitant podrà obtindre la quantia de beca que li corresponga de conformitat amb el que es dispose en la convocatòria corresponent si es matricula en tots els crèdits. En els casos en què el nombre de crèdits matriculats siga inferior a trenta, es fixarà en les convocatòries corresponents la part proporcional de la quantia que li correspondrà d'ajuda.  
5. L'exigència del nombre de crèdits matriculats es reduirà a la mitat en els casos en què la persona beneficiària estiga afectada per una discapacitat, legalment qualificada, igual al 65 % o superior, acredite tindre la condició de víctima de violència de gènere o que es trobe, o s'haja trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
Article 17. Rendiment acadèmic en el curs anterior  
1. Per a obtindre la beca, els sol·licitants de segon curs i posteriors dels estudis a què es referix esta secció hauran d'haver superat en els últims estudis cursats els percentatges dels crèdits matriculats que s'establisquen en la convocatòria. En tot cas este percentatge es trobarà entre els intervals següents:  
  
Branca o àrea de coneixement Percentatge de crèdits  
 que s'han de superar  
Arts i humanitats Entre el 80 % i el 100 %  
Ciències Entre el 60 % i el 80 %  
Ciències socials i jurídiques Entre el 80 % i el 100 %  
Ciències de la salut Entre el 70 % i el 90 %  
Enginyeria i arquitectura Entre el 60 % i el 80 %  
  
  
3. En tot cas, el nombre de crèdits matriculats en el curs anterior, o en defecte d'això, en l'últim any cursat serà per a cada cas el que s'establix en l'article anterior.  
4. No els serà aplicable els requisits relatius al rendiment acadèmic en el curs anterior a les persones sol·licitants que acrediten ser víctimes de violència de gènere o es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
  
Article 18. Rendiment acadèmic excepcional  
Per a determinar si hi ha aprofitament acadèmic excepcional, es calcularà l'increment percentual de crèdits matriculats en el curs anterior, sobre el nombre mínim d'estos a la matriculació dels quals obliga l'article 16 de la present orde de bases. El percentatge de crèdits que caldrà superar en estos casos per a obtindre la beca es determinarà mitjançant una fórmula matemàtica que podrà tindre en compte l'ensenyament cursat per l'estudiantat. La fórmula per a aplicar serà la següent:  
(Percentatge de crèdits que s'han de superar) - (Y/10)  
Y = increment percentual de crèdits matriculats sobre el nombre mínim exigit en cada convocatòria.  
  
Article 19. Duració de la condició de persona beneficiària  
1. El nombre màxim d'anys de gaudi d'esta beca serà el que establix el pla d'estudis corresponent més un any addicional. Per a ensenyaments de la branca d'enginyeria i arquitectura, serà el que establix el pla d'estudis corresponent més dos anys addicionals.  
En els casos en què la persona beneficiària es trobe en algun dels anys addicionals, la quantia de la beca es podrà reduir fins a un 50 %. El percentatge es concretarà en la convocatòria corresponent.  
  
2. El nombre màxim d'anys de gaudi d'esta beca per a les persones beneficiàries afectades per una discapacitat, qualificada legalment, igual o superior al 65 %, serà el que s'establix en el pla d'estudis corresponent més un any addicional al que s'establix en l'apartat anterior. En estos casos, no serà aplicable la reducció que preveu l'apartat anterior.  
  
3. El nombre màxim d'anys de gaudi d'esta beca per a les persones beneficiàries que tinguen la condició de víctima de violència de gènere serà el que s'establix en el pla d'estudis corresponent més un any addicional al que s'establix en l'apartat 1 d'este article. En estos casos, no serà aplicable la reducció que preveu l'apartat 1 d'este article.  
4. El nombre màxim d'anys de gaudi d'esta beca per a les persones beneficiàries que es trobe, o s'haja trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei, serà el que s'establix en el pla d'estudis corresponent més un any addicional al que s'establix en l'apartat 1 d'este article. En estos casos, no serà aplicable la reducció que preveu l'apartat 1 d'este article.  
  
  
Article 20. Dobles titulacions  
Per als casos en què es cursen dobles titulacions els serà aplicable el que disposen els articles anteriors amb les excepcions que s'indiquen a continuació:  
a) Els qui cursen dobles titulacions hauran de matricular-se, com a mínim, de tots els crèdits que integren el curs complet d'eixa doble titulació d'acord amb el pla d'estudis establit. En el cas que l'estudiant estiga matriculat de crèdits que corresponguen a diferent curs, es considerarà curs complet el nombre de crèdits que resulte de dividir el total dels que integren el pla d'estudis entre el nombre d'anys que el componen.  
b) Quan les dos titulacions cursades no pertanguen a la mateixa branca o àrea de coneixement, el rendiment acadèmic necessari per a l'obtenció de beca serà el que establix per a la branca de menys exigència acadèmica.  
En els casos de dobles titulacions, no serà aplicable el que es disposa per als supòsits de rendiment acadèmic excepcional.  
c) Podrà gaudir-se de beca per a cursar dobles titulacions durant el nombre d'anys de què conste el pla d'estudis. No obstant això, en el cas que una o les dos titulacions pertanguen a la branca d'enginyeria i arquitectura, es podrà gaudir d'un any addicional més.  
  
  
Secció segona  
Requisits per a estudiants d'ensenyaments  
 universitaris conduents al màster habilitant  
  
Article 21. Càlcul de la nota mitjana  
1. Per a calcular les notes mitjanes de l'estudiantat del primer curs de màster habilitant, la nota mitjana serà la qualificació numèrica obtinguda en l'escala 0 a 10 en la titulació que li dona accés a este màster.  
  
2. Per al càlcul de les notes mitjanes de l'estudiantat de segon curs de màster habilitant, s'aplicaran les regles següents:  
a) La nota mitjana requerida serà la qualificació numèrica obtinguda en l'escala 0 a 10 en el primer curs del màster habilitant cursat, incloent-hi, si és el cas, els complements formatius cursats.  
b) Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
c) Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
 P x NCa  
V= \_\_\_\_\_\_\_\_\_\_\_\_\_\_\_\_\_\_\_\_  
 NCt  
  
V = valor que resulta de la ponderació de la nota obtinguda en cada assignatura.  
P = puntuació de cada assignatura segons el barem establit en este apartat.  
Nca = nombre de crèdits que integren l'assignatura.  
NCt = nombre de crèdits cursats i que tenen la consideració de computables en estes bases reguladores.  
Els valors resultants d'aplicar esta fórmula se sumaran i el resultat serà la nota mitjana final.  
2. Les assignatures i crèdits reconeguts, convalidats, adaptats i transferits únicament es tindran en compte a l'efecte del càlcul de la nota mitjana de la titulació que done accés al primer curs de màster. En este supòsit tindran l'equivalència en punts corresponent a la qualificació obtinguda en el centre de procedència. Quan no hi haja esta qualificació, es valoraran com a aprovat (5,5 punts).  
3. Per al càlcul de les notes mitjanes obtingudes d'acord amb el procediment establit en este article, es podrà aplicar un coeficient corrector entre 1 i 1.3 per a les qualificacions procedents d'estudis universitaris d'ensenyaments de l'àrea d'enginyeria i arquitectura, entre 1 i 1.2 per al cas d'estudis universitaris procedents de l'àrea de ciències i entre 1 i 1.1 per al cas d'estudis procedents de l'àrea de ciències de la salut, que es determinarà en la convocatòria corresponent.  
  
4. Les pràctiques externes curriculars i els treballs, els projectes o els exàmens de fi de màster es comptabilitzaran com a assignatures amb els crèdits que tinguen assignats i amb la qualificació obtinguda per estudiant.  
  
Article 22. Nombre de crèdits matriculats  
1. Per a obtindre beca en els estudis conduents a l'obtenció d'un títol oficial de màster habilitant, serà necessari estar matriculat d'un mínim de seixanta crèdits o del curs complet, en cas que conste de menys crèdits. En el cas de matricular-se en un nombre de crèdits superior al mínim exigit, tots es tindran en compte per a la valoració del rendiment acadèmic del sol·licitant.  
2. El nombre mínim de crèdits establit en l'apartat anterior en què ha d'estar matriculat l'estudiantat de segon curs de màster habilitant segons el pla d'estudis no serà exigible en el cas que els crèdits esmentats siguen els que li resten per a finalitzar els estudis. En els casos en què la resta del nombre de crèdits siga inferior a trenta, es fixarà en les convocatòries corresponents la part proporcional de la quantia que li correspondrà d'ajuda.  
3. L'exigència del nombre de crèdits matriculats es reduirà a la mitat en els casos en què la persona beneficiària estiga afectada per una discapacitat, legalment qualificada, igual al 65 % o superior, acredite tindre la condició de víctima de violència de gènere o que es trobe, o s'haja trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
Article 23. Rendiment acadèmic en el curs anterior  
1. Perquè l'estudiantat de primer any de màster habilitant puga obtindre la beca que establix la present orde, haurà de tindre finalitzats els estudis previs que li donen accés al màster en el termini que es fixe en les convocatòries corresponents.  
2. L'estudiantat de primer curs de màster habilitant haurà d'acreditar una nota mitjana mínima d'entre 5 i 7 punts en els estudis que li dona accés al màster. La nota mínima es fixarà en la convocatòria corresponent i seguint el càlcul de nota mitjana establida en l'article 21 de la present orde de bases.  
3. L'estudiantat de segon curs de màster habilitant haurà d'acreditar una nota mitjana mínima d'entre 5 i 7 punts en el primer curs, i, a més, haurà d'acreditar haver superat la totalitat de crèdits que componguen el primer curs. La nota mínima es fixarà en la convocatòria corresponent i seguint el càlcul de nota mitjana establida en l'article 21 de la present orde de bases.  
4. No els serà aplicable els requisits relatius al rendiment acadèmic en el curs anterior a les persones sol·licitants que acrediten ser víctimes de violència de gènere o es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
  
Article 24. Duració de la condició de persona beneficiària  
1. Podrà gaudir de la beca per als estudis conduents al títol oficial de màster habilitant universitari durant els anys de què conste el pla d'estudis.  
2. El nombre màxim d'anys de gaudi d'esta beca per a les persones beneficiàries afectades per una discapacitat, qualificada legalment, igual o superior al 65 % serà el que establix el corresponent pla d'estudis més un any addicional.  
3. El nombre màxim d'anys de gaudi d'esta beca per a les persones beneficiàries que tinguen la condició de víctima de violència de gènere serà el que establix el corresponent pla d'estudis més un any addicional.  
  
4. El nombre màxim d'anys de gaudi d'esta beca per a les persones beneficiàries que es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei serà el que s'establix en el corresponent pla d'estudis més un any addicional al que s'establix en l'apartat 1 d'este article.  
  
  
Secció tercera  
Requisits per a estudiantat pertanyent als títols   
de grau en ensenyaments artístics superiors  
  
Article 25. Càlcul de la nota mitjana  
1. Per a calcular les notes mitjanes a les quals es referix la present secció, s'aplicaran les regles següents:  
1.1. Per a l'estudiantat de primer any que es matricule per primera vegada de primer curs d'estudis de grau en ensenyaments artístics superiors de la Comunitat Valenciana, i que no hagen iniciat anteriorment altres estudis universitaris, es tindrà en compte la nota mitjana de la prova específica d'accés a estos estudis.  
1.2. Per a l'estudiantat que accedisca directament als graus d'ensenyaments artístics superiors d'arts plàstiques i de disseny, per estar possessió d'un títol de tècnic superior d'Arts Plàstiques i Disseny, d'acord amb el que establix l'article 8.3 del Decret 48/2011, de 6 de maig, del Consell, pel qual s'establix l'ordenació dels ensenyaments artístics superiors i es determina el marc normatiu per a la implantació dels plans d'estudis corresponents als títols oficials de graduat o graduada en els diferents ensenyaments artístics superiors, en l'àmbit de la Comunitat Valenciana (DOGV 6517, 10.05.2011), i que no hagen iniciat anteriorment altres estudis universitaris, la nota mitjana serà l'obtinguda en la titulació de tècnic superior d'Arts Plàstiques i Disseny.  
  
1.3. Per a l'estudiantat de segon i posterior any de grau pertanyents als centres d'ensenyaments artístics superiors de la Comunitat Valenciana, la nota mitjana s'obtindrà aplicant les regles següents:  
  
a) La nota mitjana requerida serà la qualificació numèrica obtinguda en l'escala 0 a 10 en el curs anterior o l'últim realitzat, incloent-hi, si és el cas, els complements formatius cursats.  
b) Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
c) Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
 P x NCa  
V= \_\_\_\_\_\_\_\_\_\_\_\_\_\_\_\_\_\_\_\_  
 NCt  
  
V = valor que resulta de la ponderació de la nota obtinguda en cada assignatura.  
P = puntuació de cada assignatura segons el barem establit en este apartat.  
Nca = nombre de crèdits que integren l'assignatura.  
NCt = nombre de crèdits cursats i que tenen la consideració de computables en estes bases reguladores.  
  
Els valors resultants d'aplicar esta fórmula se sumaran i el resultat serà la nota mitjana final.  
2. Les assignatures i els crèdits reconeguts, convalidats, adaptats i transferits no es tindran en compte per al càlcul de la nota mitjana ni a l'efecte del compliment dels requisits acadèmics establits en convocatòria corresponent.  
3. Les pràctiques externes curriculars i els treballs, els projectes o els exàmens de fi de grau es comptabilitzaran com a assignatures amb els crèdits que tinguen assignats i amb la qualificació obtinguda per estudiant.  
  
Article 26. Nombre de crèdits matriculats  
1. Per a tindre dret a les beques que es convoquen d'acord amb el que s'establix en estes bases reguladores, els sol·licitants hauran d'estar matriculats almenys de seixanta crèdits, és a dir, en règim de dedicació acadèmica a temps complet. En el cas de matricular-se d'un nombre superior de crèdits, tots es tindran en compte per a la valoració del rendiment acadèmic.  
2. El nombre mínim de crèdits en els quals ha d'estar matriculat l'estudiantat no serà exigible en el cas que estos crèdits siguen els que li resten per a finalitzar els seus estudis. En els casos en què la resta del nombre de crèdits siga inferior a trenta, es fixarà en les convocatòries corresponents la part proporcional de la quantia que li correspondrà d'ajuda.  
3. En cap cas entraran a formar part del mínim de crèdits matriculats al qual es referix l'apartat anterior, els crèdits corresponents a diferents especialitats o que superen els necessaris per a l'obtenció del títol corresponent, ni les assignatures o els crèdits convalidats, adaptats, reconeguts o transferits.  
4. En els casos en què, en virtut de la normativa pròpia dels centres d'ensenyaments artístics superiors que formen part de l'ISEACV o centres autoritzats adscrits administrativament a estos, resulte limitat el nombre de crèdits en què puga quedar matricular l'estudiantat, la persona sol·licitant podrà obtindre la quantia de beca que li corresponga de conformitat amb el que es disposa en cada convocatòria si es matricula en tots els crèdits. En els casos que el nombre de crèdits matriculats siga igual o inferior a trenta, es fixarà en les convocatòries corresponents la part proporcional de la quantia que li correspondrà d'ajuda.  
  
5. L'exigència del nombre de crèdits matriculats es reduirà a la mitat en els casos en què la persona beneficiària estiga afectada per una discapacitat, legalment qualificada, igual al 65 % o superior, acredite tindre la condició de víctima de violència de gènere o que es trobe, o s'haja trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
Article 27. Rendiment acadèmic en el curs anterior  
1. Per a obtindre la beca, els sol·licitants de segon curs i posteriors dels estudis a què es referix esta secció hauran d'haver superat en els últims estudis cursats els percentatges dels crèdits matriculats que s'establisquen en la convocatòria. En tot cas, este percentatge es trobarà entre el 80 % i el 100 %.  
2. No els serà aplicable els requisits relatius al rendiment acadèmic en el curs anterior a les persones sol·licitants que acrediten ser víctimes de violència de gènere o es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei.  
  
  
Article 28. Rendiment acadèmic excepcional  
1. Per a determinar si hi ha aprofitament acadèmic excepcional de la persona sol·licitant, es calcularà l'increment percentual de crèdits matriculats en el curs anterior, sobre el nombre mínim d'estos a la matriculació dels quals obliga l'article 26 de la present orde de bases. El percentatge de crèdits que caldrà superar en estos casos per a obtindre la beca es determinarà mitjançant una fórmula que podrà tindre en compte l'ensenyament cursat per l'estudiantat. La fórmula per a aplicar serà la següent:  
(Percentatge de crèdits que s'han de superar) - (Y/10)  
Y = increment percentual de crèdits matriculats sobre el nombre mínim exigit en cada convocatòria.  
  
Article 29. Duració de la condició de persona beneficiària  
1. El nombre màxim d'anys de gaudi d'esta beca serà el que establix el pla d'estudis corresponent més un any addicional. En els casos en què la persona sol·licitant es trobe en l'any addicional, la quantia de la beca es podrà reduir fins a un 50 %, segons el que establisca la convocatòria corresponent.  
2. El nombre màxim d'anys de gaudi d'esta beca per a les persones beneficiàries afectades per una discapacitat, qualificada legalment, igual o superior al 65 %, serà el que s'establix en el pla d'estudis corresponent més un any addicional al que s'establix en l'apartat anterior. En estos casos, no serà aplicable la reducció que preveu l'apartat anterior.  
  
3. El nombre màxim d'anys de gaudi d'esta beca per a les persones beneficiàries que tinguen la condició de víctima de violència de gènere serà el que s'establix en el pla d'estudis corresponent més un any addicional al que s'establix en l'apartat 1 d'este article. En estos casos, no serà aplicable la reducció que preveu l'apartat 1 d'este article.  
  
4. El nombre màxim d'anys de gaudi d'esta beca per a les persones beneficiàries que es troben, o s'hagen trobat, en situació de guarda o tutela per la Generalitat o en el sistema d'atenció socioeducativa de persones menors d'edat en conflicte amb la llei, serà el que s'establix en el corresponent pla d'estudis més un any addicional al que s'establix en l'apartat 1 d'este article. En estos casos, no serà aplicable la reducció que preveu l'apartat 1 d'este article.  
  
  
  
CAPÍTOL V  
Regles de procediment  
  
Article 30. Model de sol·licitud  
1. La tramitació i la presentació de la sol·licitud es realitzarà únicament per mitjans electrònics en la plataforma de tramitació de la Generalitat Valenciana.  
2. Amb la presentació de la sol·licitud, la persona sol·licitant i els progenitors, el tutor, la tutora o la persona encarregada de la guàrdia i protecció de la persona sol·licitant en el cas de ser menor d'edat no emancipada, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o la revocació de la beca i el reintegrament de l'import.  
d) Que tenen coneixement de la incompatibilitat d'estes beques amb qualsevol altra ajuda o beca per a la mateixa activitat o una similar.  
e) Que la persona sol·licitant no està incursa en cap de les circumstàncies que recullen l'article 13 i l'apartat 5 de l'article 34 de la Llei 38/2003, de 17 de novembre, general de subvencions.  
3. Les persones reflectides en les sol·licituds podran atorgar el consentiment a la conselleria competent en matèria d'universitats per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars a l'efecte d'esta beca, a través de les administracions públiques corresponents, així com el consentiment per a la verificació de les seues dades personals en el Sistema de Verificació de Dades de Residència i Identitat i del Servei de Consulta de Dades de Residència Legal.  
La persona sol·licitant podrà atorgar este consentiment per a consultar a les administracions corresponents les dades relatives al compliment de les obligacions tributàries amb l'Administració de l'Estat, amb l'Administració de la Generalitat i amb la Seguretat Social.  
  
L'autorització dels membres computables de la unitat familiar s'efectuarà consignant en la sol·licitud, a més del número, l'IDESP o IXESP del NIF o NIE i/o la data de caducitat del document de tots els membres de la unitat familiar, tal com establix la disposició addicional trenta-quatrena de la Llei orgànica 2/2006, de 3 d'agost, d'educació.  
  
En el cas de no atorgar el consentiment, la persona sol·licitant haurà de remetre a la direcció general competent en matèria d'universitats la documentació que es determine en la convocatòria corresponent.  
  
4. Si la documentació que, si és el cas, haja d'adjuntar-se a la sol·licitud i/o la informació subministrada per les administracions públiques a la qual fa referència l'apartat anterior són incompletes o insuficients, es requerirà a la persona sol·licitant, mitjançant una notificació telemàtica en la seua carpeta ciutadana de la plataforma de la Generalitat, o per qualsevol mitjà que permeta tindre constància fidedigna de la seua recepció per la persona interessada, que en el termini de deu dies esmene la falta o adjunte els documents preceptius, amb l'advertiment que, si no ho fa, es considerarà que desistix de la sol·licitud, d'acord amb el que establix l'article 68 de la Llei 39/2015, d'1 d'octubre, del procediment administratiu comú de les administracions públiques. Addicionalment, també es podrà comunicar la incidència esmentada per correu electrònic.  
  
Article 31. Termini de presentació de les sol·licituds  
El termini de presentació de sol·licituds serà el que establix la convocatòria corresponent, que es publicarà en el Diari Oficial de la Generalitat Valenciana.  
  
Article 32. Comissió de valoració  
1. Per a l'estudi i la comprovació de les sol·licituds presentades i la selecció de possibles persones beneficiàries d'estes beques, es constituirà una comissió de valoració, que actuarà com a òrgan col·legiat, amb la composició que s'assenyala a continuació, i que, en tot cas, s'ajustarà als principis de composició i presència equilibrada entre dones i hòmens, establits per la Llei orgànica 3/2007, de 22 de març, per a la igualtat efectiva entre dones i hòmens:  
a) Presidència: la persona que exercisca la direcció del servei que gestione estes ajudes o, en defecte d'això, un funcionari/ària que designe la persona titular de la direcció general amb competències en matèria d'universitats.  
b) Vocals: tres funcionaris/àries de la direcció general que tinga la competència en matèria d'universitats, designats per la persona titular de la direcció general.  
c) Secretari/ària: funcionari/ària que designe la direcció general amb competència en matèria d'universitats.  
2. De les reunions que realitze esta comissió de valoració s'estendrà acta i es remetrà a l'instructor.   
3. El funcionament d'este òrgan s'ajustarà al que disposen les normes que conté a este efecte la Llei 40/2015, d'1 d'octubre, de règim jurídic del sector públic, i al que disposa la Llei 39/2015, d'1 d'octubre, del procediment administratiu comú de les administracions públiques.  
  
4. La comissió de valoració podrà requerir els documents i els informes complementaris que es consideren necessaris per a tindre un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
5. La comissió de valoració estudiarà i comprovarà les sol·licituds i elevarà a l'instructor la relació tant de beneficiaris d'estes beques que proposa, acompanyada d'un resum econòmic que permeta conéixer quin és l'import global de les beques que es proposa concedir, com de les sol·licituds denegades, amb la indicació del motiu de la denegació.  
  
  
Article 33. Instrucció del procediment i proposta de resolució  
La instrucció del procediment correspon a la subdirecció general en matèria d'universitats i podrà requerir els documents i informes complementaris que es consideren necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques. Així mateix, elaborarà la proposta de concessió i la traslladarà a l'òrgan competent en matèria d'universitats.  
  
Article 34. Resolució  
La persona titular de la direcció general amb competències en matèria d'universitats, a la vista de la proposta de l'instructor, resoldrà motivadament el procediment de concessió i denegació de les beques, per delegació de la persona titular de la conselleria competent en matèria d'universitats, i ordenarà la publicació de les relacions de les persones sol·licitants a les quals es concedix o es denega la beca en el Diari Oficial de la Generalitat Valenciana.  
Així mateix, la relació de sol·licituds de beca estimades i desestimades es publicarà en la pàgina web de la conselleria que exercisca les competències en matèria d'universitats, que s'indicarà en la convocatòria corresponent. El termini màxim per a resoldre i notificar la resolució corresponent serà de sis mesos, a comptar des de l'endemà de la publicació de la convocatòria.  
  
  
CAPÍTOL VI  
Pagament i justificació de la subvenció  
  
Article 35. Pagament i justificació de la subvenció  
1. Tenint en compte que estes beques es concedixen en atenció a la concurrència d'una determinada situació, no requeriran una altra justificació que l'acreditació d'esta davant de l'òrgan competent per a la instrucció del procediment. L'import de la beca serà transferit a les universitats que componen el Sistema Universitari Valencià i als centres adscrits a l'Institut Superior d'Ensenyaments Artístics de la Comunitat Valenciana (ISEACV).  
2. L'import de la subvenció es determinarà d'acord amb el que disposa l'article 4 d'estes bases reguladores, una vegada la persona titular de la direcció general amb competències en matèria d'universitats resolga motivadament el procediment de concessió i denegació de les beques, tenint en compte el que disposa l'article 3 d'estes bases reguladores.  
3. Les universitats i els centres d'ensenyaments artístics superiors de la Comunitat Valenciana, actuant com a entitats col·laboradores, lliuraran i distribuiran l'import de les beques amb la quantitat que els lliure la Hisenda Pública, d'acord amb el que disposen els articles 12 al 16 de la Llei 38/2003, de 17 de novembre, general de subvencions, en la quantia determinada per la resolució d'adjudicació, que correspondrà a la totalitat de persones beneficiàries de beques de cada universitat i centre d'ensenyaments artístics superiors. Les entitats col·laboradores hauran de transferir els fons rebuts en el termini màxim d'un mes des de la recepció d'estos.  
Les entitats col·laboradores, en el termini màxim de dos mesos des de la recepció dels fons, hauran de justificar mitjançant una certificació detallada l'aplicació dels fons percebuts.  
  
Article 36. Obligacions de les persones beneficiàries  
Són obligacions de les persones beneficiàries d'estes beques les següents:  
a) Formalitzar la matrícula i mantindre-la durant el curs acadèmic corresponent a la convocatòria de què es tracte.  
b) Complir els requisits i les condicions establides per a la concessió i gaudi de la beca.  
c) Cooperar amb l'Administració en les actuacions de comprovació que siga necessari per a verificar, si és el cas, el compliment i l'efectivitat de les condicions o els determinants de la concessió de la beca.  
  
d) Declarar, específicament en els casos de canvi d'estudis, el fet d'haver sigut persona beneficiària en anys anteriors, així com d'estar en possessió o en condicions legals d'obtindre un títol acadèmic del mateix nivell d'estudis o superior al d'aquell per al qual se sol·licita la beca.  
  
e) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
f) Posar en coneixement de l'entitat concedent l'anul·lació de matrícula, així com qualsevol alteració de les condicions considerades per a la concessió de la beca.  
g) Reintegrar els fons percebuts en els casos que preveu la normativa vigent.  
  
Article 37. Control sobre el compliment de la finalitat de la beca  
1. L'instructor podrà comprovar que les persones beneficiàries han destinat la beca per a la finalitat per a la qual se'ls ha concedit. Se'ls podrà requerir en cada una de les convocatòries corresponents que superen entre el 30 % i el 50 % de crèdits matriculats en la convocatòria ordinària o extraordinària. En les branques de ciències i d'ensenyaments tècnics, el percentatge mínim que caldrà superar serà d'entre el 20 % i el 40 %. Per a calcular este percentatge, s'exclouran els crèdits convalidats, reconeguts o adaptats. En cas contrari, es reintegrarà la quantitat percebuda.  
2. A més, s'entendrà que no s'ha destinat la beca a la finalitat per a la qual s'ha concedit si s'anul·la la matrícula o s'abandonen de fet els estudis.  
3. Es podran establir en la convocatòria corresponent causes de força major per les quals no s'aplicaran els percentatges als quals fa menció l'apartat 1 d'este article.  
  
Article 38. Circumstàncies que donen lloc a la modificació de la resolució  
1. La concessió de l'ajuda es modificarà i correspondrà el reintegrament i l'exigència de l'interés de demora des del moment del pagament de l'ajuda en els casos establits en els articles 37 i 38 de la Llei 38/2003, de 17 de novembre, general de subvencions, i 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
Així mateix, donarà lloc a la pèrdua del dret al cobrament de la subvenció i de reintegrament d'esta que la subvenció es destine a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
2. Les quantitats que calga reintegrar tindran la consideració d'ingressos de dret públic, i resultarà aplicable el que disposen els articles 36 i següents de la Llei 38/2003, de 17 de novembre, general de subvencions.  
3. El procediment per al reintegrament de les subvencions serà igualment el que establixen els articles 41 i següents de la Llei 38/2003, de 17 de novembre, general de subvencions, i el capítol VII del títol IV de la Llei 39/2015, d'1 d'octubre, del procediment administratiu comú de les administracions públiques.  
  
Article 39. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que s'ha establit a este efecte en les presents bases com d'aportació preceptiva per les persones beneficiàries, per a pagar la beca.  
  
2. La comprovació material de la realització efectiva de l'activitat, l'existència de la condició o el compliment de la finalitat es durà a terme d'acord amb el pla de control aprovat mitjançant una resolució de la direcció general competent en matèria d'universitats, elaborat en els termes que establix l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i que es trobarà publicat en la pàgina web de la Conselleria: https://ceice.gva.es/va/web/universidad/pla-control-subvencions.  
  
  
Article 40. Responsabilitat i règim sancionador  
Les persones beneficiàries de les beques quedaran sotmeses a les responsabilitats i el règim sancionador que regulen els capítols I i II del títol IV de la Llei 38/2003, de 17 de novembre, general de subvencions, i el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 41. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacional, de la Unió Europea o d'organismes internacionals.  
2. No es consideraran incompatibles les beques d'estes bases reguladores amb les beques següents:  
a) Beques concedides a l'empara del Reial decret 1721/2007, de 21 de desembre, pel qual s'establix el règim de les beques i ajudes a l'estudi personalitzades.  
b) Beques-col·laboració convocades pel departament ministerial competent en la matèria.  
c) Ajudes i beques ERASMUS + i altres de naturalesa anàloga.  
  
Article 42. Dades de caràcter personal  
1. El tractament de dades personals que es faça en compliment d'esta norma s'haurà d'ajustar al que dispose el règim jurídic europeu i estatal en matèria de protecció de dades de caràcter personal.  
2. La conselleria competent en matèria d'universitats serà responsable de les activitats de tractament contingudes en la present norma, i garantirà:  
a) L'aplicació dels principis de protecció de dades regulades en l'article 5 del Reglament general de protecció de dades.  
b) El compliment del deure d'informar previst en els articles 13 i 14 del Reglament general de protecció de dades, pel que fa a totes les persones interessades amb dades que siguen objecte de tractament de les activitats regulades en esta orde.  
c) L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Estes mesures es correspondran amb les que establix l'Esquema Nacional de Seguretat.  
3. Les persones afectades per les diferents activitats de tractament podran exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant de la conselleria responsable.  
4. Les comunicacions de dades que es realitzen a conseqüència de la col·laboració entre administracions públiques es faran d'acord amb les normes amb rang de llei aplicables.  
5. Tota la informació relativa als tractaments de dades de caràcter personal previstos en esta norma es trobaran disponibles en el Registre d'activitats de tractament de la conselleria responsable.  
6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.), i altres actes administratius, s'hauran de tindre en compte els principis de protecció de dades, especialment quant al principi de minimització.  
  
7. En les consultes, per part de l'administració competent en este procediment, de dades personals que obren en poder de les administracions públiques, s'actuarà de conformitat amb el règim següent:  
  
a) En el cas de consultes de dades que requerisquen autorització de la persona interessada, esta s'atorgarà, de manera inequívoca, per a poder consultar les seues dades personals. En cas contrari, la persona interessada haurà d'aportar els documents acreditatius corresponents.  
b) En el cas que la consulta de dades estiga emparada per l'article 28.2 de la Llei 39/2015, d'1 d'octubre, del procediment administratiu comú de les administracions públiques, l'òrgan gestor d'este procediment té la potestat per a consultar esta informació. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) En cas que la persona interessada declare dades personals, l'òrgan gestor podrà verificar-ne la veracitat d'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, de règim jurídic del sector públic.  
  
8. El tractament de dades de categories especials o de persones en situació de vulnerabilitat especial preveurà que, si és el cas, el règim de publicitat i de notificació de les persones afectades garantisca que no es lesionen els seus drets o interessos legítims. Així mateix, si és el cas, es realitzarà l'oportuna avaluació d'impacte en els termes de la normativa de protecció de dades.  
  
  
Disposició addicional  
  
Única. Incidència pressupostària  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen efectuar-se conformement a la consignació pressupostària que s'establisca en l'exercici corresponent.  
  
  
Disposició final  
  
Única. Entrada en vigor  
Esta orde entrarà en vigor l'endemà de publicar-se en el Diari Oficial de la Generalitat Valenciana.  
  
València, 28 de març de 2024  
  
El conseller d'Educació, Universitats i Ocupació,  
JOSÉ ANTONIO ROVIRA JOVER